Током 1336. Јован Луксембуршки је изгубио вид услед запаљена очију. И поред свих медицинских третмана краљ је ослепео. Ипак, ни то га није спречило да се, са избијањем Стогодишњег рата, удружи са француским краљем Филипом VI. Краљ Француске је Јована чак поставио за управника Лангдока у периоду од новембра 1338. до новембра 1340. године. Најпосле, Јован Слепи је са својим сином Карлом, већ изабраним за краља Немачке, учествовао у борби против Енглеза код Кресија 26. августа 1346. године. По француском хроничару Жану Фроасару, Јован је приликом постројавања француског бојног реда затражио од својих људи да га одведу у битку како би могао да непријатељима зада бар један ударац мачем. Јованови ратници су поставили краља на коња и затим уздама везали своје коње једне за друге. Јован и његови људи су затим извели смео јуриш и борили су се до самог краја. Јованов син Карло се повукао са бојног поља када је видео да је битка код Кресија кренула лоше по француску страну. Дан после битке Јованово тело је пронађено окружено телима његових најближих ратних другова. Сахрањен је у катедрали у Луксембургу. Чешку круну наследио је његов син Карло IV, а грофовију Луксембург Вацлав, Јованов син из другог брака са Беатрисом, војвоткињом од Бурбона.